सुपरकिंग्स ने नाइटराइडर्स को दो रन से हराया  
इंडियन प्रीमियर लीग के चौथे संस्करण के उद्घाटन मुकाबले में चेन्नई सुपरकिंग्स ने कोलकाता नाइटराइडर्स को दो रनों से पराजित कर दिया।
एमए.चिदम्बरम स्टेडियम में शुक्रवार को खेले जा रहे इंडियन प्रीमियर लीग (आईपीएल) के चौथे संस्करण के उद्घाटन मुकाबले में चेन्नई सुपरकिंग्स ने कोलकाता नाइटराइडर्स को दो रनों से पराजित कर दिया।   चेन्नई सुपरकिंग्स की ओर से रखे गए 154 रनों के लक्ष्य का पीछा करते हुए कोलकाता नाइटराइडर्स की टीम निर्धारित 20 ओवरों में 151 रन ही बना सकी। हरफनमौला खिलाड़ी जैक्स कैलिस ने कोलकाता की तरफ से शानदार प्रदर्शन किया। गेंदबाजी करते हुए उन्होंने चेन्नई के दो खिलाड़ियों को पवेलियन की राह दिखाई और बल्लेबाजी करते हुए उन्होंने शानदार 54 रन बनाए लेकिन इसके बावजूद वह अपनी टीम को जीत नहीं दिला सके।  इससे पहले, सलामी बल्लेबाज श्रीकांत अनिरूद्ध की 64 रनों की शानदार पारी की बदौलत चेन्नई सुपरकिंग्स ने कोलकाता नाइटराइडर्स के समक्ष जीत के लिए 154 रनों का लक्ष्य रखा। टॉस जीतकर पहले बल्लेबाजी करते चेन्नई सुपरकिंग्स की टीम ने निर्धारित 20 ओवरों में चार विकेट के नुकसान पर 153 रन बनाए थे।